माता-पिता के झगड़े, मार-पिटाई ने बनाया अपराधी; अपने खराब रिश्ते से बच्चे को बचाने के 10 मंत्र
American Serial Killer Jeffrey Dahmer; Tips for keeping your child safe from bad relationships मां-बाप से प्यार न मिलने की बेबसी ने तेज और हंसमुख जेफरी में खतरनाक बदलाव किए। वह अपने पिता को घर के नीचे नॉनवेज बनाते चुपचाप देखता। बड़े होने पर उसने यही काम लड़कों के साथ किया।
अमेरिका में एक खुंखार हत्यारा हुआ। नाम था जेफरी डेहमर। वह मासूम लड़कों का यौन शोषण करता, फिर उनकी हत्या कर उन्हें खा जाता। जेफरी ने 18 साल की उम्र से शुरू करके 1978 से 1991 तक 17 लड़कों की बेरहमी से हत्या की। अखबारों में उसे ‘कसाई’, ‘आदमखोर’ और ‘राक्षस’ कहा गया। 1992 में जेफरी को 32 साल की उम्र में सजा सुनाई गई और 28 नवंबर 1994 को एक कैदी ने उसे जेल में ही पीट-पीटकर मार डाला।
मनोवैज्ञानिकों की मानें तो जेफरी बचपन से ऐसा नहीं था। उसकी मां लालची और झगड़ालू थी, जो जेफरी के पिता और पड़ोसियों से रोज झगड़ती। उसके माता-पिता में मारपीट होती। माता-पिता से पिटने की वजह से 4 साल की उम्र में ही उसकी डबल हॉर्निया सर्जरी हुई।
अकेलेपन, अवसाद, गुस्से और मां-बाप से प्यार न मिलने की बेबसी ने तेज और हंसमुख जेफरी में खतरनाक बदलाव किए। वह अपने पिता को घर के नीचे नॉनवेज बनाते चुपचाप देखता। बड़े होने पर उसने यही काम लड़कों के साथ किया।
अंकल को मम्मी के साथ देखूंगा तो मार डालूंगा
अब बात दिल्ली के तीस हजारी कोर्ट की, जहां 7 साल के सोनू (बदला हुआ नाम) की कस्टडी और तलाक को लेकर माता-पिता में मुकदमा चल रहा है। सोनू अपने पापा के साथ रहना चाहता है। वह पापा से छिप-छिपकर टॉफी-बिस्किट खरीदने के बहाने मिल लेता है।
कोर्ट में पिता की तरफ से पैरवी कर रहे एडवोकेट अनिल सिंह श्रीनेत कहते हैं कि सोनू ने बचपन में खेल-खिलौनों और माता-पिता का प्यार नहीं देखा। वह माता-पिता के प्यार की कमी के साथ-साथ घर के बुरे माहौल से जूझता रहा है। सोनू यही दोहराता है, ‘मम्मी गंदी हैं। मैं अंकल को फिर मम्मी के साथ देखूंगा तो मार डालूंगा।’
एडवोकेट अनिल कहते हैं कि अब 4 साल लड़ने के बाद दोनों पक्ष समझौता चाहते हैं, मगर बच्चा हाथ से निकलता जा रहा है। बच्चे को अपने पास रखने के लिए माता-पिता ने उसे महंगे मोबाइल, गैजेट्स दिए।
आपसी झगड़ों में बच्चे को ढाल बनाकर उससे ऐसी बातें शेयर कीं, जो नहीं बतानी चाहिए थीं। इससे बच्चा अचानक ‘बड़ा’ हो गया। अब वह बचपन में लौटने को तैयार नहीं।
आगे बढ़ने से पहले पोल पर अपनी राय साझा करते चलिए...
दिल्ली सरकार ने बच्चे के लिए एक काउंसलर नियुक्त किया, जो कई बार बच्चे से बात कर चुका है। काउंसलर पंकज बताते हैं कि सोनू आपराधिक मन:स्थिति में जी रहा है। वह बार-बार मरने-मारने की बातें करता है। वह चोरी-छिपे ड्रग्स भी लेने लगा है।
ये दो घटनाएं माता-पिता के बीच रोजाना के लड़ाई-झगड़े या खराब रिश्तों का ही बदतर नतीजा हैं, जिसका बच्चे के मन पर ऐसा गहरा असर पड़ता है कि उसकी पर्सनैलिटी ही बदल जाती है।
‘पेरेंटिंग फॉर ब्रेन’ पर छपी एक रिपोर्ट के मुताबिक, बच्चे की देखभाल करना भले ही माता-पिता की व्यक्तिगत जिम्मेदारी हो, मगर उनके बीच बिगड़ते रिश्ते का असर न सिर्फ बच्चे, बल्कि पूरे समाज पर पड़ता है।
माता-पिता के विवाद की वजह से बच्चे से मारपीट, बच्चे का बार-बार रोना या उसे नजरअंदाज करने से बच्चे की शारीरिक और मानसिक सेहत पर बुरा असर पड़ता है। ऐसे माहौल में पलने वाले कुछ बच्चे अपनी जिंदगी में भी अच्छे माता-पिता नहीं बन पाते हैं।
माता-पिता के तल्ख रिश्ते का असर 6 महीने के बच्चे पर भी
‘वेरीवेल फैमिली डॉट कॉम’ पर छपी एक रिपोर्ट के मुताबिक, जो माता-पिता झगड़ते हैं या मारपीट करते हैं, उनके 6 महीने के बच्चे पर भी इसका असर पड़ता है।
यूनिवर्सिटी ऑफ ओरेगन की एक रिसर्च के मुताबिक, छह महीने की उम्र का बच्चा भी गुस्से से भरी आवाजों को पहचानता है। जर्नल साइकोलॉजिकल साइंस में छपे इस शोध में कहा गया है कि बच्चा अगर सो भी रहा है तो भी ऐसी तेज आवाजें सुनता है।
दरअसल, इस वक्त बेबी का ब्रेन विकसित हो रहा होता है और ब्रेन के लचीलेपन की वजह से वह अपने आसपास के माहौल को सुनता और समझता है। घर में अगर लगातार झगड़े या कलह का माहौल बना रहता है तो इससे बच्चे के विकास पर नकारात्मक असर पड़ता है। घर का माहौल अच्छा है तो वह कई बार नींद में ही हंसता है और अगर खराब है तो वह रोता है या भावुक हो जाता है।
पढ़ाई-लिखाई में नहीं लगता मन, रिजल्ट हो जाता है खराब
2012 में ‘जर्नल चाइल्ड डेवलपमेंट’ में छपी एक स्टडी के मुताबिक बच्चे पर किंडरगार्टन से लेकर सातवीं तक माता-पिता की खराब वैवाहिक जिंदगी का ज्यादा बुरा असर पड़ता है। जो बच्चे लंबे समय तक माता-पिता की लड़ाई वाले माहौल में पलते हैं, उनमें डिप्रेशन और चिड़चिड़ापन घर बना लेता है। छोटी-छोटी बातें भी उन्हें परेशान करती हैं।
इसी तरह 2013 में चाइल्ड डेवलपमेंट में ही छपी एक और स्टडी में कहा गया है कि जब माता-पिता के बीच रोज झगड़े होते हैं तो वे बच्चों पर ध्यान कम देते हैं और न ही उनकी भावनाओं को समझते हैं।
घर का ऐसा माहौल बच्चे की सोचने-समझने और तर्क करने की क्षमता पर खराब असर डालता है। वह बाकी बच्चों की तरह समस्याओं को तेजी से नहीं सुलझा पाता और नई जानकारियों को समझने में देर लगाता है। अक्सर ऐसे बच्चों का पढ़ाई-लिखाई से मन भी उचट जाता है। परीक्षा में उनके नंबर भी कम आते हैं। कई बच्चों का तो स्कूल भी छूट जाता है।
बच्चे को लगता है कि जिंदगी में कोई भी भरोसा करने लायक नहीं
दिल्ली में समाजशास्त्र के प्रोफेसर सुभाष शर्मा कहते हैं कि आए दिन माता-पिता में लड़ाई-झगड़े या तलाक के लिए बहस की वजह से घर में तनावयुक्त माहौल बना रहता है। इससे बच्चा अपने भाई-बहन के बीच के आपसी रिश्ते में भी उलझ जाता है। वह उसी तरीके से बर्ताव करता है, जैसा उसके माता-पिता कर रहे होते हैं।
वह बाकी बच्चों या बड़ों से भी हेल्दी रिलेशनशिप नहीं बना पाता है। जैसे-जैसे बड़ा होता जाता है, वह परिवार के खिलाफ खड़ा होने लगता है और उसे यह लगता है कि जिंदगी में किसी पर भी भरोसा नहीं किया जा सकता।
अमेरिका में वेल्स और रैंकिन नाम के दो समाजशास्त्रियों ने 50 स्टडीज का मेटा एनालिसिस किया और पाया कि जिन घरों में कलह-क्लेश होते रहते हैं, वहां के बच्चों में और घरों के मुकाबले 10 से 15 फीसदी ज्यादा आपराधिक प्रवृत्ति पनपने की आशंका रहती है।
बड़े होने पर आपराधिक सोच पनपने लगती है
पेरेंट्स के ज्यादा विवाद से बच्चा मिलनसार नहीं हो पाता। न ही स्कूल में किसी समस्या के होने पर उसे एडजस्ट कर पाता है। बच्चे में दिनोंदिन आक्रामकता बढ़ती जाती है और गलतियां ज्यादा करता है।
थोड़ा बड़े होने पर बच्चा चोरी, मारपीट और ड्रग्स लेने जैसे छोटे-मोटे अपराध करने लगता है। वह स्मोकिंग, बिंज ड्रिंकिंग और नशे का आदी हो जाता है। आगे चलकर यह आदतें उसे बड़े अपराध की ओर धकेलती हैं। दुनिया के कुख्यात बिकिनी किलर चार्ल्स शोभराज की कहानी भी कुछ ऐसी ही है-
बिकिनी किलर चार्ल्स शोभराज का बचपन ऐसा कि बन गया मोस्ट वांटेड अपराधी
दुनिया का खुंखार बिकिनी किलर चार्ल्स शोभराज इस साल की शुरुआत में ही जेल से बाहर आया। लड़कियों का खूंखार हत्यारा बनने के पीछे भी चार्ल्स का मासूम बचपन ही था, जिसने उसे नौ देशों में मोस्ट वांटेड अपराधी बना दिया। चार्ल्स के पिता ने कभी उसकी मां और उसे नहीं अपनाया।
चार्ल्स की मां रोती रहती। डिप्रेशन और बात-बात पर गुस्सा करना उसका स्वभाव बन गया, जिसका चार्ल्स पर बुरा असर पड़ा। बात-बात पर पिटाई, मां की दूसरी शादी और अकेलेपन से गुजरते हुए भी पढ़ाई-लिखाई में आगे रहने वाले चार्ल्स को अपराधियों का साथ अच्छा लगने लगा। जिसने उसे एक चालाक अपराधी बना दिया।
बच्चा सही समय पर न तो खाना खाता है और न ही भूख लगती है
स्टडी के मुताबिक माता-पिता के बीच विवाद से बच्चे में ईटिंग डिसऑर्डर हो जाता है। वह कम खाने लगता है या समय पर नहीं खाता। उसकी खानपान की आदतें बदल जाती हैं। उसे भूख नहीं लगती। या फिर ऐसे बच्चे 'बुलिमिया नर्वोसा' से पीड़ित हो जाते हैं, जिसमें वो हमेशा कुछ न कुछ खाते ही नजर आते हैं। इससे वे मोटापा की चपेट में आ जाते हैं। पीड़ित बच्चों को नींद न आने, पेटदर्द और सिरदर्द की भी समस्या होती है।
केस जीतने के लिए बच्चे को हथियार बनाते हैं माता-पिता 
एडवोकेट अनिल सिंह कहते हैं पति-पत्नी अपने आपसी झगड़ों में बच्चे का इस्तेमाल किसी औजार की तरह करते हैं। 4-5 साल तक के बच्चे को भी माता-पिता एक-दूसरे के खिलाफ भड़काते हैं और बुरा-भला भी कहते हैं। बच्चा, जिसको दोनों ही रिश्ते प्यारे होते हैं, समझ नहीं पाता कि किस की बात पर भरोसा करे।
बच्चा जिसका पक्ष लेकर दूसरे को बुरा-भला कहता है तो एक रिश्ता खुश और दूसरा नाखुश हो जाता है। जबकि, उसके लिए दोनों ही रिश्ते ताउम्र जरूरी हैं। इसी प्यार की कमी उसे क्रिमिनल बनाती है।
लालन-पालन का खर्च पाने की ख़ातिर भी बच्चों का भविष्य बर्बाद 
दिल्ली के पटियाला हाउस कोर्ट में एडवोकेट शिवाजी शुक्ला कहते हैं कि माता-पिता के विवाद में बच्चों के बहाने मेंटनेंस मांगने का चलन बढ़ा है। इस दौरान माता-पिता यह नहीं समझते कि वे बच्चे का भविष्य बिगाड़ रहे हैं।
दिल्ली के एक केस में महिला ने पति से विवाद के बाद अपनी 6 महीने की बेटी को यह कहकर छोड़ दिया कि इसे तुम ही पालो। पति ने 6 साल तक बच्ची की परवरिश की। मगर, अब वह महिला बच्ची की कस्टडी मांग रही है। वजह यह है कि इससे उसे बेटी के बहाने भरण-पोषण की अच्छी-खासी रकम मिल जाया करेगी।
मगर, कोर्ट ने महिला की दलील यह कहकर खारिज कर दी कि जब बच्ची को सबसे ज्यादा जरूरत थी, तब तुमने उसकी जिम्मेदारी नहीं उठाई।
फरीदाबाद, हरियाणा में साइकोलॉजिस्ट डॉ. सारिका सिंह कहती हैं कि माता-पिता के खराब रिश्ते बच्चे के मन पर घाव कर देते हैं, जिसे भरने में बरसों लग जाते हैं। कई बार ये ऐसे नासूर बन जाते हैं कि बच्चा अपराधी किस्म का हो जाता है। हमने ऐसे कई केस देखे हैं, जहां बच्चे अपराध के दलदल में फंस जाते हैं। उनकी मानसिकता बदलनी बेहद मुश्किल होती है। ऐसे माहौल से गुजरने वाले बच्चे कुछ भी हो सकते हैं।
आपसी विवाद चाहे कितना भी हो, उसकी परछाई बच्चे पर न पड़ने दें
डॉ. सारिका सिंह कहती हैं कि ज्यादातर जुवेनाइल होम्स ही देखें तो वहां पर अपराध करके आने वाले ज्यादातर बच्चे सुधर नहीं पाते और वो फिर उसी दलदल में फंस जाते हैं। माता-पिता की खराब शादीशुदा जिंदगी बच्चे की जिंदगी भी तहस-नहस कर देती है।
इसलिए पेरेंट्स को चाहिए कि उनमें आपसी विवाद चाहे कितना भी हो, उसकी परछाई बच्चे पर न पड़ने दें। वर्ना आप समाज को एक सभ्य नागरिक नहीं, बल्कि संभावित अपराधी दे रहे हैं, जो सोसाइटी के लिए भी खतरा बन सकता है। ध्यान रहे, उसके असली गुनहगार आप होंगे, बच्चा नहीं।
ग्राफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सेलेक्ट करें।